Els Catarres ja van aconseguir cinc premis per votació popular el 2014. Ara, dos anys més tard, han tornat a ser el grup més guardonat en el transcurs de l'entrega dels Premis Enderrock, que s'han lliurat aquesta nit al Teatre Municipal de Girona. El trio barceloní ha aconseguit els premis a millor disc de pop-rock 2015, millor lletra per a 'En peu de guerra' i millor portada de disc. "Estem molt contents, el millor reconeixement és que el nostre públic avali la feina feta", ha destacat Èric Vergés. Altres protagonistes de la nit han estat Els Pets, que han rebut el reconeixement a 30 anys de carrera, els Sopa de Cabra que han donat el tret de sortida a la gala i Adrià Puntí, que ha rebut el premi de la crítica pel millor disc i que ha interpretat sol al piano dos temes que han emmudit el públic. Els Premis Enderrock han tornat a reunir les figures principals de la música catalana. El Teatre Municipal de Girona ha acollit per quart any els guardons que valoren els millors artistes, discos i cançons catalanes de l'any tant per part de la crítica com de la votació popular.  Des de la tarda, dos escenaris muntats a la plaça del Vi i a la Rambla han vist desfilar alguns dels artistes premiats.  Durant la gala s'han premiat una vintena d'artistes, tant per part de la crítica com per part del públic. En aquesta edició s'ha recollit 17.540 vots d'usuaris únics registrats a través del web www.enderrock.cat (un 9% més que l'any passat).  En aquest apartat, el grup que més reconeixements ha acumulat ha estat Els Catarres, amb tres premis. El trio barceloní no és nou en aquests premis, ja que el 2014 es va coronar com el grup més premiat també en la categoria de votació popular amb cinc guardons.  En aquesta ocasió, han rebut els premis a millor disc de pop-rock 2015, millor lletra per a 'En peu de guerra' i millor portada de disc. "Estem molt contents que segueixin confiant en nosaltres i votant, és el millor reconeixement que el nostre públic ens avali la feina feta", ha destacat l'Èric Vergés. Per a Els Catarres, els premis que atorga el públic són els que tenen més valor. "Ells són els que ens donen de menjar, venen als concerts i compren els discs", ha afegit.  El grup està immers en una gira i el proper mes d'abril estrena un espectacle en el marc del festival Strenes de Girona acompanyat de la Jove Orquestra de l'Auditori de Girona. A més, estan treballant en diferents actuacions a nivell d'Europa per a aquest estiu. "Us ho anirem explicant a mesura que es confirmin", ha afegit Jan Riera.  Els Pets i Sopa, protagonistes La gala ha tingut dos noms propis. Per una banda, els Sopa de Cabra que han donat el tret de sortida a la nit tocant dalt l'escenari 'Sense treva', una actuació que tot just es va confirmar a 24 hores de la gala. El grup gironí ha recollit el Premi Enderrock Estrella 2016 a l'esdeveniment musical de l'any per la seva tornada als escenaris amb un nou disc coincidint amb el 25è aniversari del llançament del disc 'Ben endins', l'àlbum més venut de la història del rock català (110.000 còpies).  Per al líder de la banda, Gerard Quintana, rebre un premi a aquestes alçades té un significat diferent a anys enrere. "Ara saps que un premi no et soluciona res, has de tenir clar que ets sempre l'última cosa que fas i aquest reconeixement és una empenta per seguir endavant, sense perdre la innocència", ha manifestat Quintana.   Un altre dels grups consolidats dins el panorama musical català que ha rebut un reconeixement ha estat Els Pets. Els Enderrock li han volgut retre homenatge i li han entregat el Premi a la Trajectòria, amb motiu dels 30 anys de carrera. Abans de la gala, i en to bromista, els de Constantí han assegurat que se sentien joves i amb ganes de fer 30 anys més. Ara bé, també han aprofitat per reivindicar que calen més espais per a la música en català. "Cal que els mitjans facin més d'aparador de la música que es fa aquí, quan puges a un taxi costa molt trobar música feta al país i encara menys amb la nostra llengua, falta molt camí per recórrer", ha reivindicat el vocalista, Lluís Gavaldà. En el transcurs de la gala, el grup Pantaleó ha interpretat un tema dels de Constantí, 'La vida és bonica'. Els premiats de la nit  El grup més guardonat ha estat Els Catarres, amb tres premis de votació popular: millor disc de pop-rock 2015 per a 'Big Bang', millor lletra per a 'En peu de guerra' i millor portada de disc. Darrera d'ells, destaquen els Aspencat i Ebri Knight, que han empatat a dos premis cadascun. El tema 'Música naix de la ràbia' d'Aspencat (que ha actuat en directe a la gala) ha estat premiat com a millor cançó de pop-rock i com a millor clip musical per votació popular. Per la seva banda, en la categoria de folk, Ebri Knight ha arrasat en millor disc per a 'Foc!' i també s'ha endut el guardó a millor cançó amb 'Foc'.  La votació popular també ha decidit que el grup Blaumut és el millor artista de l'any i que els valencians La Raíz són el millor artista en llengua no catalana. Txarango, que l'any passat va ser el clar guanyador amb cinc guardons, ha estat premiat com a millor directe i ha reivindicat la lluita del poble palestí en el moment de recollir el premi;  i l'àlbum '10 anys' d'Els Amics de les Arts s'ha fet amb el premi al millor DVD musical. En cançó d'autor, els vots populars han anat a Gemma Humet com a millor disc, amb 'Si canto enrere' i a Roger Mas com a millor cançó amb 'Ella té un cel als ulls'. L'artista revelació segons el públic ha estat el cantautor de les Terres de l'Ebre Joan Rovira. El millor disc de jazz del 2015 per votació popular ha estat per 'The Heart of Jazz' de Toni Solà. En música clàssica, els vots del públic han atorgat el premi al millor disc a 'Les éléments', de Jordi Savall i Le Concert des Nations. I per últim, el millor disc per a públic familiar / infantil 2015 ha recaigut en 'Arkandú' del Club Super3. La millor sala de concerts segons la votació popular és la Sala Apolo de Barcelona.   Premis de la Crítica Els Premis de la Crítica es van fer públics al número de gener de la revista Enderrock i també s'han lliurat durant la gala que ha omplert de gom a gom el Teatre Municipal de Girona per quart any consecutiu. La publicació ha premiat Obeses (millor artista 2015). El seu líder, Arnau Tordera, ha agraït a la crítica el reconeixement perquè considera que han sabut apreciar el talent musical d'un grup que reconeix que té "certes peculiaritats". "Sempre hem estat fidels a la profunditat i transcendència que mereix l'ofici, però sí sorprèn que la crítica possibiliti que un grup amb les nostres peculiaritats mereixi un reconeixement d'aquesta dimensió", ha reflexionat. Adrià Puntí ha aconseguit el premi a millor disc en català per 'La clau de girar el taller'. L'artista saltenc ha interpretat sol al piano dos temes, que han emmudit el públic del teatre. Altres premiats han estat Xarim Aresté per 'La rosada' (millor disc de pop-rock), 'Déu vos guard' de Trau (millor disc revelació), 'Pau Figueres' de Pau Figueres (millor disc de folk / noves músiques), 'Santa ferida' de Ferran Palau (millor disc de cançó), 'Bird Eyes' de Núria Graham (millor disc en llengua no catalana), 'And Now for Something Completely Different' de Gabriel Amargant Quintet (millor disc de jazz) i 'La viola d'or' (millor disc de clàssica).

Summary: Els Catarres: "Estem molt contents, el millor reconeixement és que el nostre públic avali la feina feta"


L'exdiputada de CatECP Elisenda Alamany serà la número dos d'Ernest Maragall en la llista d'ERC a les eleccions municipals a Barcelona. Alamany i Maragall ho han oficialitzat aquest divendres, un dia després que se signés l'acord entre la federació de Barcelona d'ERC i la formació Nova-Un nou futur en comú, impulsada per l'exdiputada de CatECP. Després d'anunciar que se suma a la candidatura de Maragall, Alamany, que no descarta deixar l'escó al Parlament, ha remarcat que l'acord amb ERC "suma les realitats del 15-M i de l'11-S" i ha justificat la decisió perquè Catalunya viu un "moment excepcional en el qual cal estar a l'altura". Al seu torn, Maragall ha subratllat que l'acord mostra que estan "construint" un "espai progressista i sobiranista amb màxima ambició". Maragall, que ha qualificat "d'encert" l'acord amb NOVA, ha insistit que estan "construint una cosa més enllà de la diversitat de partits". "Avui no sumem, sinó que multipliquem", ha subratllat el candidat d'ERC a l'alcaldia, que considera que l'acord amb NOVA és una "magnifica concreció del que vol dir unitat estratègica sobre objectius de país".  L'exportaveu de CatECP ha fet una crida a "construir un nou país des de les ciutats i des del sobiranisme" i ha justificat l'acord amb ERC perquè en un "moment excepcional cal estar a l'altura". "Els partits s'han de moure perquè passin coses", ha indicat Alamany, que ha subratllat que des de l'alcaldia podrien "estendre la mà a una banda i l'altra".  Respon les crítiques dels comuns i l'autocrítica de Domènech Pel que fa a les crítiques que ha rebut des de l'òrbita dels comuns, Alamany ha dit que planteja "els debats polítics de manera política" i que continuarà fent-ho. "Si algú vol fer-ho en termes personals és la seva elecció", ha apuntat.   En relació amb les declaració de l'exlíder dels comuns, Xavier Domènech, en les quals deia que el partit no havia estat a l'altura en el debat d'investidura de Jordi Turull, Alamany ha afirmat que són "moments de rectificar per poder estar a l'altura dels moments complicats que vindran" "No volem repetir els mateixos errors, ens movem per no caure en els mateixos errors", ha subratllat.

Summary: Elisenda Alamany serà la número dos d'Ernest Maragall en la llista d'ERC a Barcelona


La Fura dels Baus ha creat dos espectacles per aquest estiu que es presentaran en el marc del Cruïlla XXS, el festival de petit format impulsat pel certamen barceloní aquest juliol. El Recinte Modernista de Sant Pau acollirà el primer muntatge –'Nova normalitat'– en dues funcions el 3 i 4 de juliol, en què la companyia homenatjarà les persones que "promouen la salut", des del personal de neteja als metges. L'espectacle farà gira per tot l'Estat, i començarà per "la zona 0" de la pandèmia a Catalunya, l'Hospital d'Igualada, tal i com ha detallat aquest dijous el director de l'espectacle, Carlus Padrissa. La segona aportació de la Fura al Cruïlla XXS serà un 'Espectacle Sorpresa' el 17 i 18 de juliol a la plaça Univers de Montjuïc. Els dos espectacles s'han presentat aquest dijous al Recinte Modernista de Sant Pau, amb un tast del que serà un muntatge amb cinc escenografies "gegants", 26 actors, text de Pau Miró i una grua de 50 tones. La música serà a càrrec de la soprano Alba Fernández Cano i el guitarrista Pep Mendoza, però amb so fluix, per no molestar els pacients. "És l'exemple més clar de col·laboració de grans agents socioculturals del país. Espero que després d'aquest estiu això es mantingui", ha dit el director del Festival Cruïlla, Jordi Herreruela. El Cruïlla XXS oferirà més de 250 activitats culturals al juliol a Barcelona, i Herreruela ha remarcat el muntatge de la Fura dels Baus a Sant Pau com un dels més destacats de l'estiu. En comprar l'entrada, es podrà fer una donació per recaptar fons per a la investigació mèdica. L'espectacle durarà una hora i s'hi podran asseure fins a 400 persones. Tot i que en fase 3 es podran fer espectacles amb 800 persones a l'aire lliure, en el cas de Sant Pau l'organització limitarà l'aforament a 400 per mantenir estrictament les distàncies i protocols. S'han dissenyat uns horaris d'entrades i sortides en quatre grups de 100 persones cada un, i la mascareta serà obligatòria fins al moment que comenci l'espectacle.  "Tothom estarà assegut, però si la Fura genera un estat d'emoció que convida a aixecar-se i ballar, ho podran fer però mantenint les distàncies", ha detallat Herreruela. En d'altres localitzacions del Cruïlla XXS, en canvi, sí que serà possible una capacitat de fins a 800 persones. 'Nova normalitat' L'espectacle 'Nova normalitat' neix a partir del muntatge que la Fura va fer per a la Marató de TV3 de 2019 amb la Coral Càrmina. Segons ha explicat el director de la Fura i del muntatge, Carlus Padrissa, gairebé la meitat dels integrants de la Coral Càrmina van infectar-se de coronavirus després d'un assaig el 9 de març al Liceu. Arrel de la situació sanitària, la companyia i la coral van col·laborar en un vídeo que es va convertir en la "pedra fonamental" de l'espectacle que presentaran al Cruïlla.  Amb frases com "la natura és mes forta que nosaltres" o "no cal sentir el pànic, però si respecte, dins dels nostres cors", La Fura ha teixit un muntatge de gran format a partir d'aquesta col·laboració.  L'espectacle ret homenatge al personal de neteja, equips científics, zeladors, infermeres, metges, terapeutes, farmacèutics, voluntariat, treballadores socials o conductors d'ambulància. A més, "juga amb la idea de quina serà la nova normalitat". "La intuïm, però no sabem com serà", ha explicat Padrissa. L'esfera del planeta, entès com a "vaixell on viatgem tots", prendrà un protagonisme especial. "El coronavirus és l'enemic comú de tota la humanitat i també ha de ser una lliçó per aconseguir els Objectius de Desenvolupament Sostenible", ha apuntat el director com a pretext del muntatge. A través d'una aplicació mòbil, el públic votarà dilemes que se'ls plantejarà. Després de Barcelona, 'NN' anirà a l'Anoia el 10 i 11 de juliol, al costat de l'Hospital d'Igualada. Diferents entitats del món cultural de la ciutat i de la comarca s'han adherit a la iniciativa i col•laboraran en l'organització. La gira continuarà per la resta de l'Estat, com Galícia o Cantàbria, on també es donarà una fracció dels beneficis per a la recerca. Un espectacle sorpresa a la Fira de Montjuïc De l'espectacle que no han volgut avançar cap detall ha estat el que oferiran el 17 i 18 de juliol a la plaça Univers de la Fira de Montjuïc. "Confiar en la creativitat explosiva furera, llençar-se a la piscina i que el destí teixeixi la resta", sostenen. El muntatge, 'Espectacle Sorpresa', està dirigit per Pera Tantiñá i promet "excentricitat, innovació i adaptació".

Summary: La Fura dels Baus homenatjarà el món de la salut amb un espectacle al Recinte Modernista de Sant Pau


La directora gerent del Fons Monetari Internacional (FMI), Kristalina Georgieva, ha avisat que l'impacte del coronavirus en l'economia causarà una recessió "igual de dolenta o pitjor" a la que va tenir lloc com a conseqüència de la crisi del 2008. "El creixement per al 2020 és negatiu, amb una recessió com a mínim igual de dolenta o pitjor que la de la crisi financera global. Però esperem una recuperació en el 2021", ha apuntat Georgieva en un comunicat en què pronostica que l'impacte del covid-19 sigui "sever" i ha demanat als estats que impulsin més polítiques fiscals. Ara per ara, Georgieva ha demanat "prioritzar" la contenció del virus i "reforçar els sistemes sanitaris". "Com més ràpid aturem el virus, més ràpida i forta serà la recuperació", ha subratllat.  D'altra banda, la directora gerent de l'FMI ha celebrat tant les decisions dels bancs centrals com les "extraordinàries accions fiscals" que han impulsats alguns estats per "enfortir els sistemes sanitaris i protegir els treballadors i empreses afectats". Amb tot, Georgieva ha alertat que caldran "encara més" mesures fiscals. Alerta sobre els països més pobres En el comunicat, la directora gerent de l'FMI ha avisat que els paisos desenvolupats estan en una "millor posició" per respondre a la crisi que els paisos més pobres, que fan front a "desafiaments significatius". Segons dades de l'organisme, els inversors internacionals han retirat 83.000 milions de dòlars en els últims dies dels mercats emergents, el que suposa "la major fuga de capitals fins ara".

Summary: L'FMI avisa que la recessió pel coronavirus serà "igual de dolenta o pitjor" que la de la crisi del 2008


Un motorista ha mort aquest dilluns al matí en un accident de trànsit a la C-35 al terme municipal de Sant Celoni (Vallès Oriental), segons informa el Servei Català de Trànsit. Els Mossos d'Esquadra han rebut l'avís a les 08.57 h. Per causes que s'estan investigant, s'ha produït una col·lisió lateral entre un turisme i una motocicleta. A causa del xoc, ha mort el conductor del vehicle de dues rodes, un home de 47 anys, de nacionalitat francesa i veí de Cardedeu. El conductor del cotxe ha resultat ferit lleu i l'han traslladat a l'hospital de Sant Celoni. Amb aquesta víctima mortal, són 72 les persones han perdut la vida en accident de trànsit aquest any a les carreteres catalanes, segons dades provisionals. (A l'actualització s'incorpora l'edat i veïnatge de la víctima mortal) L'accident s'ha produït al punt quilomètric 64 de la C-35 i s'han activat tres patrulles dels Mossos d'Esquadra, tres dotacions dels Bombers de la Generalitat, l'helicòpter i dues ambulàncies del Sistema d'Emergències Mèdiques (SEM). La C-35 ha estat tallada a Sant Celoni en els dos sentits fins a les 10.17 h aproximadament.

Summary: ACTUALIZACIÓ:Mor un motorista en un accident de trànsit a la C-35 a Sant Celoni


Si aquest matí s'ha omplert la Plaça Sant Jaume en l'acte central convocat per l'ANC i Òmnium Cultural amb el suport per Taula per la Democràcia, per reclamar l'alliberament dels consellers del Govern i els líders de les entitats sobiranistes, aquesta tarda a partir de les sis també s'ha omplert la Plaça de la Catedral i el seu entorn amb la mateixa reclamació. La concentració, amb centenars de persones, ha tingut lloc en el marc de la vaga general del 8-N i ha reclamat "la llibertat dels presos polítics". "Presos polítics, llibertat"; "llibertat"; "no esteu sols" i "vaga general" han estat alguns dels crits que s'han escoltat en aquesta concentració que ha arrencat amb el músic Cesk Freixas cantant 'Què volen aquesta gent?' Entre els que han intervingut en l'acte ho ha fet el secretari general d'UGT de Catalunya Camil Ros, qui ha estat rebut amb xiulets i amb crits de "fora".  Passat dos quarts de sis de la tarda s'ha anat omplint a poc a poc la Plaça de la Catedral de Barcelona i els carrers del seu entorn. Una de les persones que ja esperava des de feia estona és la Montserrat Rivero és jubilada i de Barcelona, qui ha assegurat que se sent molt independentista. Va a totes les manifestacions i ha recordat que la seva mare ja hi anava al seu moment perquè havia treballat amb Lluís Companys. "Estem en una dictadura, ho vaig viure i és igual que abans", ha criticat.  El Josep ha fet vaga, és de Calella, i ha decidit concentrar-se perquè "considera que tot el que s'està fent per part del govern central no és correcte i no s'ajusta ni a la seva legalitat, que està basada en una Constitució que no vam votar". Ha ressaltat que la legalitat la dicta el poder, però la justícia l'expressa el poble: "Era legal quan Hitler tenia camps de concentració, però què era just?", ha preguntat. "La legalitat no té res a veure amb justícia i nosaltres busquem justícia per les persones que estan empresonades".  Per la seva part, Luciano Domínguez s'ha manifestat ja pel matí a la Plaça Sant Jaume i ha donat suport al reclam de tots els concentrats que exigeixen al govern, "que reprimeix, l'alliberament dels presos polítics".  Poc després de les sis ha arrencat l'acte i l'escriptora i presidenta de  l'Associació d'Escriptors en Llengua Catalana, Bel Olid, ha estat l'encarregada de llegir el missatge unitari, que ja s'ha llegit aquest matí, per criticar que “les mesures aprovades pel Senat espanyol, en aplicació de l’article 155, representen la destitució immediata del Govern de la Generalitat escollit democràticament i la intervenció de facto de les institucions catalanes”, i remarcar, per això, el seu “ferm compromís amb les institucions escollides democràticament”. “Reafirmem que els conflictes polítics s’han de resoldre políticament, per la via de la negociació i el diàleg. Denunciem que la intervenció de les institucions catalanes d’autogovern no només té conseqüències polítiques sinó que afecta greument la vida de les persones. És un atac directe a la democràcia”, han denunciat en aquest text llegit.  El principal missatge, però, l’han reservat per al final del manifest, en demanar “el retorn a la normalitat democràtica, rebutjar la judicialització de la política” i carregar contra “les querelles per rebel·lió, sedició i altres contra el Govern i la mesa del Parlament” per no ser “el camí per resoldre cap problema”. “Exigim la llibertat del vicepresident del Govern de Catalunya, Oriol Junqueras, i dels membres del Govern Jordi Turull, Raül Romeva, Josep Rull, Dolors Bassa, Meritxell Borràs, Joaquim Forn, Carles Mundó així com l'ex membre del Govern Santi Vila, i dels presidents d'Òmnium i de l'ANC, Jordi Cuixart i Jordi Sànchez, que es retirin tots els càrrecs i que es posi punt i final i immediat a l’ordre de presó preventiva”, han sentenciat, tot acabant amb un aplaudit i celebrat “us volem a casa!”. A l'acte hi ha hagut intervencions des d'Unió de Pagesos i la Intersindical-CSC fins a Agustí Alcoberro, de l'ANC, i Marcel Mauri, d'Òmnium Cultural. Un dels moments més tensos ha esta quan ha pujat a l'escenari Camil Ros d'UGT de Catalunya, que ha estat rebut amb crits de "fora" i "traïdor". La crítica ha arribat després que UGT no se sumés a la vaga convocada per aquest dimecres. "El més fàcil seria estar amagat, estem aquí per donar la cara, per defensar que som un sol poble, estem aquí perquè malgrat tot el que ens puguin dir creiem en un sol poble unit", ha manifestat Ros.

Summary: La Plaça de la Catedral i el seu entorn s'omplen per reclamar "la llibertat dels presos polítics"


La Policia Local de Llançà (Alt Empordà) va detenir el 4 de juliol un home, de 56 anys i de nacionalitat algeriana, conegut com 'Spiderman', per diversos robatoris en domicilis de la zona. El lladre "silenciós" es desplaçava de nit al municipi i aprofitant que els inquilins estaven dormint, es descalçava sense fer soroll i entrava per les finestres. De l'interior, se n'enduia joies, diners i rellotges, entre d'altres. Els fets es van destapar arran de la denúncia d'uns ciutadans francesos del Port de la Selva i de l'avís d'uns turistes belgues, que van trucar la policia quan es van adonar que els havien entrat a casa. Agents del cos van muntar un dispositiu per intentar enxampar-los amb controls per les carreteres, urbanitzacions i el camí de ronda. Finalment, van localitzar el lladre just quan volia agafar un tren a l'estació de Llançà per tornar a Figueres.  La policia també han detingut un home, de 34 anys i de nacionalitat marroquina, que presumptament hauria agredit la seva ex-parella. Els fets es remunten al 6 de juliol a les dotze del migdia quan van rebre una trucada telefònica d'una noia alertant que l'ex-parella de la seva mare l'havia agredit i li havia produït talls a la cara i contusions.  Agents del cos es van desplaçar al domicili de la víctima, que va ser traslladada al CAP custodiada per una altra patrulla.  La resta d'efectius van realitzar una recerca pel municipi per intentar localitzar l'agressor. Finalment, ell mateix es va presentar a les dependències de la Policia Local i va reconèixer els fets.

Summary: Detenen a Llançà un lladre conegut com 'Spiderman' que entrava en pisos per la finestra quan els inquilins dormien


Escoles a mig gas i vehicles colgats sota la neu. Aquestes són algunes de les conseqüències de la forta nevada del Ripollès. Les precipitacions, que van començar diumenge, han acumulat en algunes poblacions com Camprodon fins a 40 centímetres de neu. Una situació que alguns veïns asseguren que feia anys que no veien. Aquest dimarts al matí diversos propietaris de cotxes han estat treballant sense descans per poder treure la neu acumulada i d'altres per netejar l'accés als seus garatges. "Estem acostumats a veure'n però una nevada tant forta com aquesta no", explica el veí Jordi Rodés. L'escola del poble ha obert portes amb una mica més de la meitat dels alumnes que té normalment però han pogut sortir al patí pel desgel de la neu acumulada cornises i el risc que caiguin els blocs. En total, a tota la comarca s'han suspès dotze de les 23 línies de transport d'estudiants. Una situació que ha afectat a 135 alumnes. També continua tallada la línia de tren R3 entre Ribes de Freser i Puigcerdà.

Summary: El Ripollès intenta tornar a la normalitat amb escoles a mig gas i vehicles colgats sota la neu


El president de la Generalitat,  Carles Puigdemont, ha acusat la líder de C’s, Inés Arrimadas, d’estar obsessionada pel 0,02% del pressupost del 2017 que es destina al referèndum. En el marc de la sessió de control, Puigdemont ha replicat d’aquesta manera a Arrimadas després que la líder de C’s hagi retret al Govern uns pressupostos que suposen “més impostos, més xiringuitos polítics, més estructures per a la independència i una partida oculta per repetir el 9-N”. Per la seva banda, el president del PPC al Parlament, Xavier Garcia Albiol, ha qualificat els pressupostos de “possiblement il·legals” i ha assegurat que el Govern fa pagar el preu de la independència a la classe mitjana. Puigdemont ha defensat davant del ple que els pressupostos presentats són els “millors possibles” tot i admetre que no són els que Catalunya necessitaria per sortir més ràpid i de manera més sòlida de les conseqüències de la crisi. Per aquest motiu, ha argumentat, el Govern vol que Catalunya sigui sobirana respecte els recursos que generen els catalans.  La líder de C’s, Inés Arrimadas, ha negat que els comptes del 2017 siguin socials i ha afegit que estan fets per acontentar la CUP i que només prioritzen “l’obsessió de treure Catalunya d’Espanya”. En aquest context, Arrimadas ha demanat uns pressupostos sensats i ha lamentat que faci molt temps que s’hagi perdut el seny pel camí. Puigdemont ha retret a Arrimadas que tingui “la màquina de repartir carnets” sobre qui té seny i qui no en té i li ha demanat que sigui més “moderada”. Segons el president de la Generalitat, a C’s estan obsessionats amb el 0,02% del pressupost previst per a consultes, una obsessió que “empastifa rodes de premsa i portades de diaris”. A més, Puigdemont ha instat C’s a demanar al president del govern espanyol, Mariano Rajoy, que augmenti en una dècima el dèficit permès per a les autonomies. Un increment que suposaria 220 MEUR més per a Catalunya, segons ha assenyalat.  Per la seva banda, Albiol ha qualificat els pressupostos d’il·legals. Una expressió que més tard ha rectificat assegurant que són “possiblement il·legals”, després que Puigdemont s’hagi queixat argumentant que són els tribunals els que han de decidir si són il·legals o no.

Summary: Puigdemont acusa Arrimadas d’estar “obsessionada” pel 0,02% del pressupost que es destina al referèndum


L’expresident de la Generalitat, Carles Puigdemont, ha qualificat de "provocació clara" la reunió del consell de ministres prevista pel 21 de desembre a Barcelona i considera que "és normal" que l’independentisme surti al carrer per mostrar el seu rebuig. Tanmateix, Puigdemont ha cridat a "resistir les provocacions" a l’hora de protestar: "Tenim maneres molt enginyoses, imaginatives, sempre pacífiques, civilitzades i democràtiques d’expressar el nostre dret a la protesta", ha assegurat. Tanmateix, Puigdemont també creu que la visita de l’executiu de Pedro Sánchez a Barcelona és una "oportunitat" perquè els dos governs celebrin una cimera.

Summary: Puigdemont creu que el consell de ministres del 21-D és una "provocació clara" però fa una crida a la calma


Una dona de 92 anys ha mort aquest dilluns a la tarda en un incendi al número 16 del carrer Major de la localitat d'Arnes (Terra Alta), segons han informat els Bombers de la Generalitat. El cos d'emergències ha rebut l'avís dels fets cap a un quart de sis, que alertava del foc en una casa de dues plantes. Fins al lloc s'han desplaçat cinc dotacions, tres camions d'aigua, l'autoescala i un vehicle de comandament. En arribar a l'indret els efectius han accedit a l'interior de la casa i han localitzat, en una de les habitacions, el cos sense vida de la dona. A l'estança també s'ha trobat un gos mort. L'incendi ha cremat totalment el menjador i la resta de la casa ha quedat afectada pel fum. L'immoble, però, no ha patit danys estructurals. Tres patrulles dels Mossos d'Esquadra i l'helicòpter i una ambulància del Sistema d'Emergències Mèdiques (SEM) també han actuat en el succés. Fonts properes a la investigació han explicat a l'ACN que l'incendi s'ha originat, probablement, per una deflagració de l'estufa de llenya de la casa on residia la dona amb el seu marit i una neboda. També segons les mateixes fonts, en el moment dels fets la neboda era a la casa i ha sortit demanant ajut.  El delegat del Govern a les Terres de l'Ebre i exalcalde d'Arnes, Xavier Pallarès, s'ha adreçat a l'indret del succés.

Summary: Mor una dona de 92 anys en un incendi a una casa d'Arnes


Maria del Mar Bonet farà parada al 30è Festival Tradicionàrius el proper divendres, en l’equador de la celebració ’50 anys d’escenaris’. La cantant repassarà el seu repertori de cançons d’arrel tradicional, amb una vintena de composicions i especial èmfasi en les tradicionals mallorquines que va enregistrar al disc ‘Saba de Terrer’ (1979). En aquesta vetllada, l’artista estarà acompanyada del basc Kepa Junkera i el valencià Joan Amèric. Amb les entrades exhaurides, el concert suposa un feliç encontre entre Bonet i un festival que “tenia un deute” amb l’artista, segons ha exposat aquest dimarts el seu director, Jordi Fàbregas. Al seu torn, la cantant ha dit estar molt feliç de venir a cantar “cançons del poble” a un espai que s’ha dedicat sempre i “amb devoció” a la música d’arrel. Maria del Mar Bonet oferirà al Tradicionàrius l’únic concert organitzat dins la celebració ’50 anys d’escenaris’ dedicat exclusivament a la cançó d’arrel tradicional. Cançons “del poble”, com les ha definit la cantant, moltes de les quals són apòcrifes i “que s’han anat fent”. “Aquesta és la seva grandesa”, ha considerat Bonet.  El repertori del concert estarà principalment centrat en l’àlbum de cançons tradicionals mallorquines ‘Saba de Terrer (1979), tot i que inclourà també cançons de discs de l’artista ‘Cançons de festa’ (1976), ‘Al Tall’, ‘Cançons de la Nostra Mediterrània’ (1982) i ‘Cavall de Foc’ (1999), que inclouen cançons tradicionals catalanes i valencianes.  “Establir aquesta complicitat amb la Maria del Mar era un dels objectius històrics del festival”, ha admès el responsable del Festival Tradicionàrius, Jordi Fàbregas, que creu que serà un dels concerts a recordar d’aquesta trentena edició i de la seva història en conjunt. “Esperem que també ho sigui per a ella”, ha desitjat.  Fàbregas també ha apuntat que l’actuació de Bonet era en certa manera era “un deute pendent” del festival –on la cantant no ha actuat mai- , donada la seva persistent relació amb la cançó tradicional.  Pel que fa a l’artista, ha dit i reiterat l’alegria i la felicitat que li suposa arribar a l’equador de l’any de celebració dels seus 50 anys de carrera amb un concert al Tradicionàrius i dedicat en exclusiva a la cançó tradicional. Maria del Mar Bonet ha confessat la seva estima pel Centre Artesà Tradicionàrius i el seu festival, per “la seva gran devoció” cap a la música d’arrel. I especialment, ha subratllat, perquè “s’hi ha dedicat sempre i mai no ha canviat de camisa; ha afavorit molt aquest tipus de música”. “M’ha fet molta il·lusió que em convidessin a fer un recital així, perquè en la meva carrera he fet quatre discos basats en aquesta tradició”, ha reblat.  Bonet ha puntualitzat que el que cantarà divendres són “cançons del poble”, anònimes i de procedències diverses, a vegades desconegudes. Composicions, això si, passades pel seu sedàs estilístic. Perquè tal i com ha expressat la cantant, mai li ha agradat fer “cançons de manual”, sinó “agafant-les com volia i intentant donar el millor” d’ella mateixa.

Summary: El Tradicionàrius rep la Maria del Mar Bonet més tradicional dins la celebració dels seus 50 anys als escenaris


La Comissió d'Urbanisme de Lleida ha validat definitivament el Pla d'Ordenació Urbanístic Municipal (POUM) de Cervera, que va ser aprovat pel ple de la Paeria l'any 2015. El director general d'Ordenació del Territori i Urbanisme, Agustí Serra, ha explicat que el pla calcula un ''creixement potencial'' de la capital de la Segarra en uns 9.000 habitants en un màxim de 30 anys, per la qual cosa suposa doblar la població actual i incrementar en més de 3.400 habitatges. D'altra banda, la comissió d'aquest gener ja ha començat a aplicar una sèrie de ''criteris urbanístics mínims'' quant a l'autorització d'ampliacions i noves construccions de granges com la distància mínima respecte als nuclis urbans. S'ha fet a l'espera que la creació d'un Pla Director que estarà enllestit en uns vuit o nou mesos. El POUM de Cervera està pensat per a una previsió de desenvolupament urbanístic de la capital de la Segarra d'entre els propers 20 i 30 anys. Segons Serra, es parteix de la base que actualment viuen a la ciutat unes 9.000 persones i es pugui arribar a doblar aquesta xifra, com a màxim, amb la creació d'uns 3.400 habitatges nous. El pla s'ha fet tenint en compte aspectes com la capitalitat comarcal del municipi i també el fet que estigui situat al costat d'un eix comunicatiu tant important com és l'autovia A-2.  La Paeria de Cervera va donar llum verda al POUM l'abril de 2015 després d'arrossegar legislatures on no va ser possible cap acord per consensuar un document. La planificació urbanística de la capital de la Segarra s'ha regit des d'aleshores per les Normes subsidiàries de planejament de l'any 1986. El 70% del creixement es proposa sobre sòl ja transformat, és a dir, sobre sòl urbà en l'actualitat i així emprendre operacions de reforma urbanià i de millora dels buits existents dins els nuclis. Es preveu una expansió del sòl urbanitzable residencial entre el cementiri i la futura illa esportiva, i un petit sector residencial ubicat al sud de l'actual sòl urbà al barri dels Ametllers. També es preveuen ampliacions de sòl industrial a l'oest de l'àmbit de l'empresa Cervitrans i el terreny situat entre la carretera N-IIa i la línia de ferrocarril al seu pas per l'àmbit industrial.  Els nuclis de Castellnou, la Prenyanosa i la Cardosa també estan inclosos al POUM de Cervera i s'hi preveuen creixements residencials en àmbits que el planejament vigent classifica com a sòl urbà. Només als nuclis de Vergós i Malgrat es preveu certa expansió del sòl urbanitzable residencial. Aprovat el POUM de Ribera d'Ondara La reunió de la comissió territorial d'Urbanisme de Lleida s'ha celebrat aquest dijous al Paranímf de la Universitat de Cervera per justificar que a l'ordre del dia hi havia el POUM de Cervera però també el d'un altre municipi de la comarca, el de Ribera d'Ondara, del qual avui se n'ha aprovat l'informe previ. Aquest municipi el conformen 12 nuclis urbans diferents i el pla està redactat per regular cadascun d'aquests nuclis en funció de les seves característiques i singularitat. Es preveu que els habitatges incrementin en un potencial màxim de 50, fet que suposaria un augment en 150 del nombre d'habitants, que actualment són 429. El pla ha tingut en compte aspectes com el paisatge de la Segarra.  Regulació en la construcció i ampliació de granges Després de l'anunci fet en la darrera comissió territorial d'Urbanisme del mes de desembre d'augmentar i regular la construcció o ampliació de granges de bestiar a Catalunya davant l'allau de peticions, Agustí Serra ha explicat que a la reunió d'aquest dijous ja han aplicat uns ''primers criteris urbanístics'' a l'hora d'autoritzar l'ampliació d'una trentena d'explotacions que estaven a l'ordre del dia. En concret s'han basat en aspectes com el de respectar una mínima distància amb els nuclis urbans, característiques d'integració paisatgística amb el medi, o requeriments de finca mínima, entre d'altres. Això no obstant, Serra ha explicat que ja hi ha hagut una reunió entre els consellers de Territori i Agricultura on es va concloure que es crearà una taula de treball conjunta per tal d'abordar amb profunditat la creació del que serà molt probablement un Pla Director Urbanístic per regular la implantació o ampliació de granges de bestiar. En aquesta taula de treball s'abordarà la qüestió tenint en compte les vessants ramadera, ambiental i territorial i en el termini de 8 o 9 mesos estarà enllestit el Pla que serà d'obligat compliment.  Serra ha volgut deixar clar que la voluntat de l'Administració no està encaminada a no deixar fer noves granges, ja que es vol prioritzar l'activitat econòmica, però si que ''es tracta de posar ordre i fer-ho bé''.

Summary: Urbanisme valida definitivament el POUM de Cervera que preveu doblar la seva població actual


L'empresa catalana Devicare s'ha introduït a Colòmbia amb una tecnologia que permet controlar des de casa malalties urològiques freqüents, com infeccions urinàries o litiasi. Devicare ha tancat un acord amb el distribuïdor local Inmave per distribuir el dispositiu Lit-Control. Per a l'any 2018 preveu tractar 3.000 pacients d'aquell país amb aquesta tecnologia sanitària, coneguda com 'Remote Patient Monitoring' (RPM). Devicare, empresa especialitzada en el disseny i producció de tecnologia sanitària, ha comptat amb el suport d'ACCIÓ a través de l'Oficina Exterior de Comerç i Inversions a Bogotà. Actualment compta amb 20 treballadors i la seu al Parc de Recerca de la Universitat Autònoma de Barcelona (UAB), amb una previsió de vendes d'1,1 milions d'euros aquest 2017. Es tracta d'una tecnologia dissenyada i fabricada a Catalunya que mesura en temps real el pH urinari (el grau d'acidesa) dipositant una mostra d'aquest líquid sobre la superfície de l'aparell.  Un cop determinat el grau d'acidesa, el dispositiu indica al pacient si ha de prendre un determinat tipus de complement alimentari per regular el pH de forma correcta. Aquesta solució està indicada en casos de patologies com la infecció urinària, la litiasi renal o urinària, la bufeta hiperactiva o la síndrome de la bufeta dolorosa. A Colòmbia, on ara comença la fase regulatòria, es podrà adquirir aquest dispositiu a les farmàcies i mitjançant la prescripció de la comunitat mèdica, segons ha informat en un comunicat el Departament d'Empresa i Coneixement.   El responsable de Desenvolupament de Negoci internacional de Devicare, Miquel Àngel González-Mut, ha destacat l'oportunitat que representa un país com Colòmbia en aquest cas ja que "compta amb professionals de gran renom però que disposen de tecnologia mèdica poc innovadora". A més, a Colòmbia hi ha actualment 4,5 milions de persones en programes de pacients crònics, que se suma al fet que moltes patologies estan infradiagnosticades, segons l'Associació Colombiana d'Empreses de Medicina Integral (ACEMI).   Aquest procés d'expansió a Colòmbia de l'empresa Devicare arriba després de la seva entrada al mercat francès i mexicà. L'empresa va formar part del Pla Empenta impulsat per ACCIÓ, ESADECREAPOLIS i ESADE, un programa d'acceleració d'start-ups de base tecnològica.   Amb un creixement econòmic del 2% el 2016, actualment hi ha 2.558 empreses catalanes que exporten a Colòmbia. L'any passat, les vendes de Catalunya en aquest país van assolir els 263 milions d'euros.

Summary: L'empresa catalana Devicare introdueix a Colòmbia un dispositiu per tractar malalties urològiques des de casa


Els CDR han despenjat la bandera espanyola de la delegació de la Generalitat a Girona i en el seu lloc hi han col·locat una estelada. A més, també han penjat una bandera negra independentista, amb una estrella. L'acció s'ha produït després de tallar les vies de l'AVE durant una hora i mitja. Unes 400 persones han abandonat l'estació i s'ha dirigit a la delegació de la Generalitat, on inicialment el personal de seguretat ha impedit l'entrada. Finalment, però, els manifestants han pogut entrar i han pujat fins al tercer pis per accedir al balcó. Hi ha hagut enfrontaments entre els manifestants i els membres de seguretat. També hi han intervingut quatre Mossos d'Esquadra de seguretat ciutadana que estaven a la zona.

Summary: Els CDR treuen la bandera espanyola de la delegació de la Generalitat a Girona i hi col·loquen una estelada


El Palau de la Música commemorarà enguany els 125 anys de la creació de l’Orfeó Català amb un programa de set concerts, una exposició documental i una taula rodona sobre la història d’aquesta institució musical catalana de referència. La celebració arrenca aquest diumenge 8 de maig, amb l’estrena de ‘Veni Creator Spiritus’, obra del director de l’Orfeó i el Cor de Cambra, Josep Vila, com a homenatge a la casa que l’any que ve abandonarà després de 17 anys. Gustavo Dudamel, Simon Halsey i la London Symphony Orchestra, entre altres, se sumaran a la commemoració participant en alguns dels concerts programats. D’altra banda, Orfeó i Cor protagonitzaran aquest mes de maig una gira de quatre concerts a Itàlia.   Creat l’any 1981, l’Orfeó Català celebra aquest 2016 els seus 125 anys d’història. Concerts especials i actes diversos serviran per commemorar l’efemèride i reiterar els principis fundacionals de la institució: “La difusió del repertori coral català i universal, i vetllar per l’excel·lència artística de les seves interpretacions”, en paraules de la presidenta Mariona Caraulla, aquest dimecres.  La celebració consta de sis concerts repartits entre aquest any i el vinent. El tret de sortida és aquest proper diumenge, amb l’actuació de l’Orfeó Català i l’Orquestra Camera Musicae en què s’estrenarà l’obra encarregada a Josep Vila ‘Veni Creator Spiritus’, basat en el poema llatí. Vila ha creat la composició en homenatge a l’Orfeó Català, amb la reflexió sobre les tragèdies del món i la reivindicació dels valors duradors i “positius per la humanitat” –ha indicat el director de l’Orfeó Català i el Cor de Cambra del Palau-.  Com el propi Vila ha recordat, aquest un text musicat moltes vegades, “la més emblemàtica la de la 8a Simfonia de Mahler”. “Aquest és un cant a la generositat, la intel·ligència i les emocions, coses que en un món complex i convuls com estem ens donen optimisme de viure cada cop que les detectem”, ha descrit Vila.  Aquesta no és l’obra “de celebració”, ha matisat Vila. I és que en el mateix concert s’interpretarà també una altra composició del director, ‘Te Deum’, aquesta sí “escrita per a les grans celebracions” i escollida per a l’ocasió. Vila va compondre-la l’any 2000 i estrenada a Flix, doncs la seva composició va ser una petició de l’Orfeó del municipi per celebrar que els ex enginyers de la petroquímica havien construït un orgue, segons ha rememorat Josep Vila.   El concert serà l’epíleg de Josep Vila al capdavant dels dos cors, doncs el director abandona el càrrec a final de temporada. La presidenta de l’Orfeó Català, Mariona Carulla, el director general del Palau de la Música, Joan Oller, i també el mestre Ros Marbà –assegut entre el públic a la roda de premsa- han agraït a Vila la seva tasca i dedicació a la casa al llarg de 17 anys.  A banda del concert inaugura, la celebració de l’aniversari tindrà sis actes més. Al setembre, l’Orfeó Català i el Cor Jove cantaran amb la London Symphony Orchestra, dirigida per Gianandrea Noseda, la ‘Missa de Rèquiem’ de Verdi.  Al novembre, el nou director titular dels cors de la casa, el britànic Simon Halsey, dirigirà el cor de l’Orfeó i el Cor de Cambra interpretant Mendelssohn, Fauré i Brotons. Després vindrà el tradicional Concert de Sant Esteve, i ja al març de 2017 hi haurà una cita destacada dels mateixos dos cors acompanyant l’Orquestra Simfònica Simón Bolívar dirigida pel reputat Gustavo Dudamel (amb un programa dedicat a la ‘Simfonia núm. 9’ de Beethoven). A l’abril Simon Halsey tornarà a dirigir el cor de l’Orfeó en el concert que commemora, precisament, el primer concet públic del ‘Orfeó, amb la interpretació de l’Ave Verum de Mozart’. I finalment, el 14 de maig, el Cor de Cambra del Palau tancarà els concerts commemoratius amb un concert dedicat als ‘mestres’ de l’Orfeo Català, prohoms vinculats a la institució com Amadeu Vivies i Lluís Millet (fundadors), Lamote de Grignon, Eduard Toldrà o Francesc Pujol.  A banda d’aquests concerts, l’Orfeó Català i el Cor de Cambra protagonitzaran aquest mes de maig una nova gira internacional (“d’acord amb l’objectiu estratègic de la internacionalització”, ha senyalat Joan Oller) que els durà, al costat de la Mahler Chamber Orchestra dirigida per Daniele Gatti,  a les ciutats italianes de Torí, Ferrara, Bèrgam i Brescia. Anteriorment, els cors han actuat a Londres (abril 2015) i Viena (juny de 2013) L’altra vessant dels actes de celebració consta d’una exposició i una taula rodona. L’exposició dedicada als 125 anys de l’Orfeó Català s’inaugurarà el 26 de setembre al Foyer del Palau de la Música, i ensenyarà fotografies, documentació històrica, objectes i correspondència lligats a la història de la institució, gràcies a la tasca del Centre de Documentació de l’Orfeó Català.  Quant a la taula rodona ‘La història de l’Orfeó i els seus orígens’, se celebrarà l’11 de maig del 2017 amb l’historiador Joan B. Culla, el director Xavier Puig i l’assessor musical del Palau de la Música Lluís Millet.

Summary: L’estrena de ‘Veni Creator Spiritus’ de Josep Vila iniciarà la celebració dels 125 anys de l’Orfeó Català


El president de la Generalitat, Carles Puigdemont, afirma que "inhabilitant la presidenta del Parlament, o un conseller, o el president, el que estan intentant és inhabilitar el poble i això no ho acceptarem mai", i afegeix que no seran "còmplices d'aquesta inhabilitació general del poble de Catalunya". En una entrevista a ElNacional.cat, Puigdemont es refereix a una futura convocatòria electoral en cas que no s'hagi pogut completar el full de ruta acordat. En aquest cas veu "bastant evident" la reedició de JxSí si considera que el projecte és vàlid. "Ara, si JxSí considera que ja no és vàlid aquest projecte, que no val la pena aquesta estratègia, aleshores la circumstància és una altra". Amb tot, el president afegeix que encara no ha arribat a "aquesta pantalla". Puigdemont es refereix al referèndum previst per al setembre de l'any vinent i el distingeix del que es va fer el 9-N, perquè aquest haurà de tenir "efectes jurídics, polítics". A més, necessitarà "un pressupost, una organització, un reglament que funcioni i doni garanties". El reconeixement del resultat, diu, vindrà "si aquí vota una part significativa de la població i el resultat és clar". "Si la gent hi va ho guanyem segur", afegeix en un altre moment de l'entrevista. El president de la Generalitat recorda que aquesta és una "acció solidària del Govern" i "tot el Govern es posa al davant. En el risc també". Un missatge, segueix, que també va adreçat a la gent "que treballa en l'Administració o els ajuntaments, o treballa a empreses". Insisteix en la idea que és "tot el Govern" el que resulta afectat per les decisions entorn del procés, no només "Presidència o Vicepresidència". En aquest sentit, nega que dins del Govern hi hagi "una sola opinió que qüestioni" el mandat democràtic del 27-S, al contrari, diu "tots, sense excepció" aposten pel compromís amb el full de ruta. Amb tot, recorda que si tingués "el més mínim dubte que algú no té intenció de complir el propòsit" ell té "la responsabilitat de nomenar i també de cessar". Puigdemont no creu que es produeixi un cara a cara electoral entre ell i Junqueras perquè tots dos defensen el full de ruta del 27-S. "El que estic dient és que si volem fer un país independent o el fem units o, siguem francs..." En clau de política espanyola Puigdemont es refereix a la crisi del PSOE, un partit que "fa anys que té el germen de la desintegració dins per no afrontar la realitat". Critica les "vaques sagrades" que dins del partit continuen exercint la seva influència tot i que practiquen les "portes giratòries"; considera que el PSOE "no ha llegit bé" els canvis de la societat espanyola ni la "realitat territorial", i "no ha entès res del que demana la societat catalana". De la presidenta andalusa, Susana Díaz, assegura que "forma part de la pitjor tradició del PSOE en relació a Catalunya" perquè per guanyar vots "parla malament de Catalunya.

Summary: Puigdemont: "Estan intentant inhabilitar el poble i això no ho acceptarem mai"


El portaveu del PDeCAT, Marc Solsona, ha qualificat de "surrealista" que s'inclogui a la seva formació a la interlocutòria del magistrat DE L'Audiència Nacional pel 'cas 3%' i ha justificat que no es poden imputar delictes a una persona jurídica "quan aquesta encara no existia". "El PDeCAT no és responsable de cap fet delictiu, no acceptarem que se'ns pengi la llufa de la corrupció o del 3%", ha avisat en roda de premsa, per afegir després que quan rebin la interlocutòria estudiaran les mesures legals pertinents i no tindran "una actitud passiva i a la defensiva". D'altra banda, Solsona ha criticat que el vicepresident del Govern, Pere Aragonès, proposés aquest diumenge que el Govern es personi com a acusació a la causa i ha dit que ho va fer "com a representant d'ERC i des d'un cert partidisme d'oportunitat". Tot i així, ha avançat que respectaran la decisió que prengui el Govern. Sobre la voluntat del magistrat de jutjar el PDeCAT pel 3%, Solsona ha assegurat que el partit té "parets de vidre" i ha apuntat que investigaran perquè algú "amb intencionalitat" els ha volgut vincular amb aquests fets.

Summary: El PDeCAT veu "surrealista" que se'ls jutgi pel 3% i acusa Aragonès de partidista per proposar que el Govern es personi


La convocatòria d'enguany és ampliable a tres anys ACN Barcelona.-La Secretaria d'Universitats i Recerca destinarà una dotació de 8.280.000 euros a incorporar 60 investigadors amb experiència postdoctoral a l'estranger a qualsevol universitat, centre de recerca o fundació hospitalària de Catalunya. Segons un comunicat de la Generalitat, aquestes ajudes formen part del programa Beatriu Pinós i el termini de presentació de sol·licituds per accedir-hi, que es gestiona a través de l'Agència de Gestió d'Ajuts Universitaris i de Recerca (AGAUR), estarà obert fins a l'1 de desembre del 2016. Com a novetat de la convocatòria d'enguany, les bases preveuen la pròrroga a un tercer any dels ajuts postdoctorals, sempre que les disponibilitats pressupostàries ho permetin. El programa preveu atorgar 60 ajuts individuals per valor de 129.000 euros cadascun per a la contractació durant tres anys del personal investigador.  Addicionalment, es preveu una aportació complementària de 9.000 euros per finançar activitats de formació i especialització per incrementar la capacitació professional de les persones candidates, així com despeses directament relacionades amb les activitats de recerca. Una altra novetat és que, a diferència de les anteriors edicions, la convocatòria del 2016 del programa Beatriu de Pinós s'adreça exclusivament a la incorporació al sistema català de ciència i tecnologia de personal investigador doctor que hagi realitzat o estigui realitzant una estada postdoctoral a l'estranger. El director executiu de l'AGAUR, Jordi Mas, ha destacat que el programa Beatriu de Pinós "es posiciona internacionalment oferint l'accés al sistema català que està molt ben valorat pels joves investigadors estrangers". Cosa que, segons Mas, "contribueix a complementar les oportunitats existents tant a nivell de l'Estat espanyol com europeu". El programa Beatriu de Pinós es convoca anualment des del 2005. En les deu edicions anteriors ha atorgat un total de 870 ajuts per valor de més de 58 milions d'euros, dels quals 380 s'han destinat a la incorporació d'investigadors al sistema català de recerca. Aquesta línia d'ajuts s'insereix en l'objectiu de l'estratègia Europa 2020 de la Unió Europea d'augmentar el nombre i la mobilitat del personal investigador. En les quatre convocatòries anteriors el programa Beatriu de Pinós ha comptat amb el cofinançament de la Unió Europea mitjançant l'acció Marie Curie COFUND del 7è Programa marc de recerca i desenvolupament tecnològic. La convocatòria d'enguany, però, és finançada íntegrament per la Direcció General de Recerca de la Secretaria d'Universitats i Recerca.

Summary: El Govern destina 8,2 milions d'euros a contractar una seixantena d'investigadors postdoctorals


El Govern de la Generalitat considera una "mala notícia" l'anunci de Trump d'abandonar els acords de París per combatre el canvi climàtic. En declaracions aquest divendres a l'ACN la secretària de Medi Ambient i Sostenibilitat, Marta Subirà, ha destacat que en els acords de París es va aconseguir un fet inèdit, un acord pràcticament universal de tots els països que formen part de Nacions Unides en un compromís també global amb el planeta de cara al futur i ha lamentat que l'abandonament d'aquests acords per part d'un país "tan important" com els Estats Units és una notícia dolenta tant en l'àmbit climàtic com en el marc de la diplomàcia ambiental. No obstant, Subirà ha assegurat que Catalunya continua mantenint una política climàtica "molt activa" també als EUA en estats com Califòrnia, Vermont o New Hampshire. Subirà ha assenyalat que davant d'un fet tant transcendent a nivell mundial sempre s'espera que imperi el sentit comú i, més, segons ha apuntat, quan al voltant de Trump hi ha molts assessors i grans empreses americanes, algunes d'aquestes relacionades amb els combustibles fòssils, que li recomanaven mantenir-se dins els acords de París. Ara, un cop fet l'anunci, apunta la secretària de Medi Ambient i Sostenibilitat, es veurà en quins termes concrets es planteja aquesta sortida. "El que està clar és que els Estats Units perden una oportunitat "enorme" de ser líders amb un tema que afecta tot el món i que, per tant, això els situa en una posició de marginalitat i deixa el lideratge a altres estats o grups d'estats com Europa o la Xina", ha dit Subirà. No obstant, la secretària de Medi Ambient i Sostenibilitat veu la part positiva en els interessos de Catalunya per la lluita contra el canvi climàtic. En aquest sentit, ha destacat que des de fa anys els governs subestatals estan fent una política climàtica "molt activa" també als Estats Units i, en aquest sentit, segons ha assegurat, Catalunya "està treballant molt intensament" amb estats com Califòrnia, Vermont o New Hampshire, "que són estats que malgrat les polítiques no sempre prou valentes del seu govern federal, han mantingut polítiques valentes". Subirà també ha recordat que ja en l'època del govern Bush molts estats i ciutats dels Estats Units ja s'havien adherit al protocol de Kyoto i ha vaticinat que ara també continuaran amb el seu compromís "inequívoc" amb els acords de París "independentment del que faci el govern Trump".

Summary: El Govern considera una "mala notícia" l'anunci de Trump tant en l'àmbit climàtic com en el de la diplomàcia ambiental


Tretze joves extutelats comencen aquest dilluns a Tarragona un pla pilot que els formarà perquè puguin incorporar-se al sector marítim i pesquer. Els nois van arribar a Catalunya quan eren menors i van ser acollits en centres de protecció, però ara ja són majors d’edat. La formació tindrà un mes de durada i els permetrà obtenir els títols professionals de Mariner Pescador, el carnet d’Higiene de la producció primària en pesca extractiva, el títol d’Auxiliar Xarxaire i el certificat de Formació Bàsica en Seguretat. El curs és una iniciativa conjunta de la Generalitat i de la Federació Catalana de Confraries de Pescadors de Catalunya, que també veuen la proposta com una oportunitat per resoldre la manca de relleu en el sector.

Summary: Engeguen un pla pilot per incorporar nois extutelats al sector pesquer


La Paeria ultima la posada en marxa d'un servei regular de taxi compartit per millorar la mobilitat a les partides de l'Horta de Lleida que queden més allunyades dels principals eixos de comunicació. Ho ha explicat aquest dijous el tinent d'alcalde i regidor de l'Hàbitat Urbà i Rural i la Sostenibilitat, Félix Larrosa, durant la convocatòria per fer balanç del Pla Operatiu de l'Horta 2015-2017, un pla que, segons Larrosa, ha posat en marxa més de 200 actuacions en infraestructures, dinamització econòmica i planificació per millorar una zona rural al voltant de l'àrea urbana de la ciutat que abasta 19.000 hectàrees i on hi ha empadronades 5.000 persones. El balanç també s'ha fet dos dies abans del 1r Congrés de l'Horta de Lleida, que està previst que dissabte reuneixi unes 150 persones a la Llotja per debatre sobre el Pla d'Usos de l'Horta, el document on es descriuen i proposen les accions a desenvolupar-hi els propers anys per protegir i potenciar l'activitat agrària. De les conclusions del Congrés n'han de sortir aportacions que quedin recollides tant al nou Pla d'Ordenació Urbanística Municipal (POUM) com a l'ordenança específica per a l'Horta que es vol aprovar abans que acabi aquest mandat. Larrosa ha puntualitzat que del Congrés també en sortiran qüestions que s'hauran d'abordar amb altres administracions perquè no són competència de l'Ajuntament. És el cas de les construccions en terrenys no urbanitzables considerades il·legals per la Generalitat perquè es van fer fora de planejament. El tinent d'alcalde ha assegurat que "estem per la feina de trobar una solució" perquè "aquestes construccions han estat sancionades però existeixen, són tangibles i visibles, no es poden arreglar ni reformar però hi són i fins i tot en molts casos hi viu gent, per tant, s'hi ha de fer alguna cosa". En relació amb l'urbanisme, Larrosa ha explicat que "estem en tràmits d'aprovar el Pla Especial de construccions en sòl no urbanitzable en paral·lel al debat sobre el Pla d'Usos perquè en funció dels paràmetres que estableixi el Pla Especial es permetrà "evolucionar" aquelles construccions que aportin competitivitat a l'Horta, ja sigui per destinar espais a l'agroturisme, a la degustació de productes de la zona o a petits obradors que permetin tancar el circuit de comercialització.  Tot plegat ha d'anar destinat a afavorir el desenvolupament econòmic de l'Horta prioritzant l'activitat agrària i garantint el relleu generacional. El tinent d'alcalde ha afegit que les noves activitats que es generin també haurien de permetre aprofitar el 3% de les hectàrees de l'Horta que ara no estan conreades. Larrosa també ha citat que s'està acabant de redactar el Pla Especial de Telecomunicacions que suposarà una "discriminació positiva" per a l'Horta de manera que veïns i explotacions puguin tenir accés a connexions de qualitat. D'altra banda, una altra qüestió que sovint es planteja com una demanda dels veïns de l'Horta és la millora de la seguretat, especialment per combatre els robatoris. En aquest sentit, el tinent d'alcalde ha recordat que el ple municipal ja va aprovar reclamar al Govern un increment de dotacions dels Mossos d'Esquadra destinats a patrullar per aquesta zona i la reivindicació és vigent. Pel que fa a la millora de la mobilitat, Larrosa ha explicat que l'Ajuntament està en contacte amb el sector del taxi per implantar un servei de taxi regular a les partides de l'Horta que queden més lluny dels principals eixos de comunicació seguint l'exemple d'altres experiències similars que ja es porten a terme a les terres de Lleida. Ara queda per definir els "punts límit" fins on pot arribar el servei i "quadrar-lo econòmicament" tenint en compte que s'haurà de cofinançar entre els usuaris i les administracions. D'altra banda, la Paeria també prepara una pla perquè els veïns de les partides de l'Horta per on passen línies de transport interurbà puguin aprofitar millor aquest servei de bus. Això passa, ha dit, per senyalitzar adequadament les parades i fer una campanya de comunicació dels horaris. En matèria d'infraestructures, el tinent d'alcalde ha comentat que s'està ultimant la tercera fase per portar l'aigua potable als pocs nuclis on encara no en tenen, com un de la partida de Marimunt. Pel que fa als camins, Larrosa ha destacat que en l'any i mig del Pla Operatiu s'han revisat els 180 quilòmetres de camins asfaltats de titularitat municipal (uns cent camins) més 20 quilòmetres d'altres administracions; també s'han revisat 200 quilòmetres dels 250 quilòmetre de camins de terra corresponents a 55 camins i s'han fet tasques de manteniment en 255 quilòmetres. En aquest sentit, ha defensat l'actuació municipal i l'"esforç d'inversió" en aquestes actuacions. En aquest sentit, l'alcalde de Lleida, Àngel Ros, també ha destacat que l'Horta ha pres "especial protagonisme" en els darrers anys en la gestió municipal i això ha comportat que la zona hagi donat un "gran salt qualitatiu". Eixos del Pla d'Usos El tinent d'alcalde també ha posat de relleu que el Pla d'usos de l'Horta de Lleida "ha fet una diagnosi de la seva situació i ens mostra les seves debilitats i amenaces però també les seves fortaleses i oportunitats i és aquí on hem de posar tots els nostres esforços". Larrosa ha explicat que amb el document s'han identificat cinc línies estratègiques. Aquests cinc eixos passen per millorar i optimitzar les infraestructures i els serveis del territori agrari de l'Horta; promoure els sistemes de producció i comercialització que afavoreixin l'increment de les rendes generades per les explotacions agràries; fomentar la implantació de serveis i modernització de les explotacions; aconseguir un espai de qualitat a l'entorn de la ciutat de Lleida integrat en el territori en harmonia amb el medi natural i els seus valors paisatgístics, i consolidar i donar conèixer el patrimoni natural i cultural. El president de la comissió de l'Horta, Joan Queralt, ha destacat la importància del congrés de dissabte perquè mai abans s'havia fet un acte de participació ciutadana d'aquesta envergadura sobre el futur d'aquesta zona i confia que en surtin aportacions per a una ordenança que "ha de regular la convivència de l'Horta, on hi cap tot".

Summary: La Paeria ultima la posada en marxa d'un servei regular de taxi compartit per millorar la mobilitat a l'Horta


El covid-19 amenaça la "supervivència" de les empreses amb una crisi que pot ser "comparable a la del 2008". Segons l'economista i director del centre d'opinió Bruegel, Guntram Wolff, el coronavirus pot causar una "crisi molt gran" amb "moltes dificultats" per a les empreses i un augment de l'atur. "Veurem moltes dificultats entre les empreses i autònoms, però també un augment de la desocupació", apunta Wolff en una entrevista a l'ACN. Els efectes de la crisi pel coronavirus tenen un especial impacte en les pimes, que veuen perillar tenir prou diners per tirar endavant. La secretària general de l'associació europea de pimes SME United, Véronique Willems, reclama retardar els pagaments perquè puguin "respirar" i garantir la "supervivència". La possibilitat que la crisi causada pel coronavirus porti a una crisi com la del 2008 és una advertència que ja ha fet la presidenta del Banc Central Europeu (BCE), Christina Lagarde. Segons la presidenta del BCE, si no es prenen les mesures necessàries de manera urgent la pandèmia pot derivar en una gran crisi econòmica. "El que està clar és que l'impacte serà molt significatiu i seriós i que tindrà un impacte enorme tant en l'oferta com en la demanda", afirma el director del centre d'opinió Bruegel. Sobre la possibilitat que el coronavirus causi una crisi com la del 2008, la secretària general d'SME United demana no ser "dramàtics", malgrat admetre que les conseqüències econòmiques poden ser molt importants si no s'actua a temps. "Hem d'avaluar pas a pas", remarca. Ajudar les empreses perquè puguin pagar els treballadors "El més urgent és ajudar les empreses que veuran com els ingressos cauen dramàticament i assegurar-se que preserven l'ocupació. Aposto per una retallada en les contribucions de la seguretat social que paguen les empreses durant alguns mesos", diu Wolff, davant les dificultats que espera que tinguin les empreses per pagar els treballadors. De moment, però, Willems no va tan lluny i demana primer garantir que les empreses puguin "sobreviure" a través del retard dels pagaments. "Ara per ara no defensem una retallada de les contribucions socials, sinó el retard dels pagaments perquè les pimes pugin sobreviure fins que el consum torni a nivells normals", apunta la secretària general de l'associació europea de pimes.  Segons Willems, cal actuar amb mesures com el retard dels pagaments per evitar arribar a l'extrem que les empreses hagin de fer fora treballadors davant el "desastre" que suposa el coronavirus per a sectors com el turisme, la restauració o el transport. "Les organitzacions italianes ens van donar missatges alarmants la setmana passada", avisa.   "La Comissió no hauria de fer veure que té els diners que no té" El director del centre d'opinió Bruegel és molt crític amb les acciones que ha pres la Comissió Europea per intentar minimitzar l'impacte econòmic del coronavirus. "La Comissió no hauria de fer veure que té els diners que no té. La Comissió no té diners per poder ajudar en aquesta situació. No té ni pressupost ni recursos fiscals", apunta. Sobre la intenció de la presidenta de l'executiu europeu, Ursula von der Leyen, de mobilitzar 7.500 milions d'euros, el director del centre d'opinió Bruegel creu que són "pocs diners comparats amb el que es necessitarà". Segons Wolff, l'únic que pot fer la Comissió és, per exemple, aportar diners per al desenvolupament d'una vacuna contra el coronavirus.  "Necessitarem estímuls macroeconòmics rellevants que hauran de ser molt més que això", remarca Wolff, que diu que serà en els pressupostos estatals on s'hauran de materialitzar les xifres i les mesures per reduir l'impacte econòmic de l'epidèmia. La secretària general de l'associació europea de pimes admet que segurament s'hauran de prendre més mesures a les anunciades fins ara per part de la Comissió, però celebra que ja s'estiguin prenent decisions per ajudar les empreses. "El que cal ara és actuar en els pressupostos estatals i que el Banc Central Europeu ajudi en els pressupostos estatals", subratlla el director del centre d'opinió Bruegel, que augura un rol important del Banc Central Europeu per pal·liar la crisi del coronavirus.  "Donar liquiditat serà crucial", diu l'expert, que també subratlla que caldrà donar "estabilitat" als mercats que es vegin més afectats. Com Wolff , Willems apunta al BCE perquè garanteixi la liquiditat de les empreses. Sense dades de l'impacte econòmic Malgrat que tothom assumeix que les conseqüències econòmiques del coronavirus seran molt importants, de moment les associacions econòmiques no donen xifres sobre quin serà l'impacte real, que també dependrà de quant duri la pandèmia i de les mesures que es prenguin. Ara per ara, les cambres de comerç i la patronal europees no tenen dades estimades de l'impacte econòmic a nivell europeu i estan recopilant informació de cada estat.

Summary: El covid-19 posa en risc la "supervivència" empresarial amb una crisi comparable a la del 2008, segons els experts


Una setantena de treballadors de l'escorxador Le Porc Gourmet han protestat a Vic per reclamar a la Seguretat Social que els retorni les quotes que no haurien d'haver pagat com a falsos cooperativistes durant el 2018. Es tracta d'unes quantitats que varien segons l'antiguitat de cada treballador, però que van dels 500 fins als 2.000 euros. Uns diners que, segons recorda Lalo Plata, secretari general de CCOO a Osona, són "una fortuna per a gent que cobra molt pocs diners a final de mes". Plata ha assegurat que l'origen del problema recau en la manca de personal de l'oficina de la Seguretat Social a Vic. "Si és això, aquí ens tenen com a aliats per anar fins on calgui per reclamar aquests diners", ha assegurat Plata. CCOO anuncia noves mobilitzacions si no, al setembre, no han cobrat els diners. El cas dels treballadors de l'escorxador Le Porc Gourmet de Santa Eugènia de Berga és una excepció a tot l'Estat, ja que en d'altres empreses del sector carni que es trobaven en aquesta mateixa situació, els treballadors ja han cobrat els diners. És el cas, per exemple, de Mollerussa, al Pla d'Urgell. El sindicat CCOO dona marge fins al mes de setembre perquè es solucioni aquest greuge, i han anunciat noves mobilitzacions si no cobren els diners que se'ls deu abans d'aquest termini. No descarten, fins i tot, arribar a la via judicial.  El secretari general de CCOO a Osona, Lalo Plata, ha fet balanç de la situació dels treballadors des que es troben en règim general. Segons ha dit, el canvi "és lent", però ja s'han aconseguit millores importants com el fet que ara aquests treballadors ja estan dins les empreses del Grup Jorge i, per tant, tenen drets que fins ara no tenien com cobrar les hores, fer vacances o no haver de pagar el material que utilitzen per treballar.

Summary: Treballadors de Le Porc Gourmet protesten a Vic per reclamar les quotes que van pagar com a falsos cooperativistes l'any 2018


La vicepresidenta del govern espanyol, Soraya Sáenz de Santamaría, no ha entrat a valorar la decisió del jutge belga que ha deixat en llibertat provisional amb mesures cautelars el president Puigdemont i quatre dels consellers destituïts després de prendre'ls declaració. "Ja que parlem d'un sistema tan democràtic com l'espanyol, des del govern espanyol tenim màxim respecte per les decisions dels jutges a Espanya i a Bèlgica, com a tots els estats que respectem la separació de poders", ha manifestat. Sáenz de Santamaría ha dit que desconeix els terminis que regiran tot el procediment judicial a Bèlgica i ha evitat valorar el fet que Puigdemont pugui ser candidat al 21-D des de la capital d'Europa. La vicepresidenta s'ha limitat a puntualitzar a un periodista que li demanava sobre aquesta possibilitat i que es referia a Puigdemont com a president. "És expresident", ha respost lacònicament.

Summary: Sáenz de Santamaría assegura que el govern espanyol té "màxim respecte" per les decisions de la justícia belga


El president del Govern, Quim Torra, ha assegurat que si la número tres de la llista de JxCat a Europa, Clara Ponsatí, obté l'escó d'eurodiputada l'independentisme superarà el 50% dels vots per primera vegada. Durant l'acte central de JxCat per les campanyes municipals i europea, aquest diumenge al migdia al Teatre-Auditori de Sant Cugat del Vallès, el cap de llista, Carles Puigdemont, ha avisat que Europa està esperant si "els de l'1-O" poden entrar a l'Europarlament. L'expresident ha connectat en directe des de Waterloo, acompanyat de la candidata a Barcelona Elsa Artadi, que ha demanat al públic que s'imagini la cara del cap de files del PSOE a les europees, Josep Borrell, quan Puigdemont li hagi "passat per davant" el 26-M. Torra ha destacat la possible imatge dels tres "exiliats" de la llista de JxCat Puigdemont, Toni Comín i Ponsatí- agafant l'acta d'eurodiputats, i ha dit que votar-los ja "val la pena" només per aquesta foto. El president ha dit que, si tots tres aconsegueixen entrar a l'Eurocambra després del 26-M, la diputada electa de Cs al Congrés Inés Arrimadas -excap de l'oposició al Parlament- es quedarà "muda". "Necessitem que el país es tenyeixi del groc de JxCat", ha rematat Torra. Puigdemont ha recuperat l'argument de 'l'Europa ens mira', i ha insistit que la comunitat internacional està pendent del resultat de les europees, per si "els de l'1-O" superen els seus "repressors".

Summary: Torra assegura que si Ponsatí obté l'escó d'eurodiputada l'independentisme superarà el 50% de vots per primera vegada


La Junta Electoral Central (JEC) ha determinat que els rectors de la UPF i de la UOC van vulnerar "el principi de neutralitat política" en mostrar rebuig a la sentència de l'1-O del Tribunal Suprem. L'àrbitre electoral fa referència a l'adhesió del rector de la Universitat Oberta de Catalunya al comunicat conjunt dels rectors d'universitats públiques de Catalunya del 14 d'octubre, en el qual expressen "indignació", així com el manifest del claustre de la Universitat Pompeu Fabra del 24 d'octubre. A dos acords aprovats per la JEC a la reunió de dimecres, l'àrbitre electoral revoca la decisió de la Junta Provincial de Barcelona i obliga les dues universitats a publicar els acords de la JEC "en els mateixos termes" en què van publicar els comunicats contra la decisió del Suprem. La JEC diu que les dues manifestacions sí que vulneren la neutralitat política així com la prohibició de qualsevol acte organitzat o finançat pels poders públics durant la campanya electoral que contingui al·lusions o tingui similituds a campanyes de partits que es presenten a les eleccions, tal com recull la llei electoral. Tanmateix, desestima prendre altres mesures contra els rectors perquè el període electoral ha conclòs. A l'acord sobre el rector de la UOC, que parteix d'una denúncia d'un professor de la universitat, l'àrbitre electoral afirma que mostrar solidaritat amb els condemnats "manifesta una adhesió a la causa defensada per ells". Segons la JEC, que el rector subscrivís el comunicat de les universitats públiques "representa una declaració de naturalesa política en la qual s'assumeix la posició ideològica de determinades formacions que es presenten a les eleccions". A més, la JEC remarca a l'acord sobre la UPF que les manifestacions no es poden emparar en la llibertat ideològica i d'expressió perquè el rector sí representa a la institució universitària, la qual ha de mantenir la "neutralitat política". L'acord sobre la UPF també s'origina per una denúncia d'un professor de la universitat.

Summary: La JEC determina que els rectors de la UPF i la UOC van vulnerar la "neutralitat política" amb el rebuig a la sentència


L'Audiència de Girona ha jutjat aquest dilluns un acusat que s'enfronta a 16 anys de presó per violar dos cops una dona a Santa Coloma de Farners entre octubre i novembre del 2017. La fiscalia sosté que el processat va fer servir d'excusa que s'havia trencat el braç per convèncer la víctima perquè anés a casa seva a ajudar-lo amb les feines domèstiques. Un cop al pis, però, la va violar. La víctima no el va denunciar fins el 15 de novembre,  quan la van haver d'atendre a urgències perquè s'havia empassat lleixiu per "autolesionar-se". Al judici l'acusat ha assegurat que van mantenir relacions sexuals "consentides". La víctima ha afirmat que el que va denunciar "és veritat" però que ara no recorda res.  La víctima i el seu marit van viure un temps a casa de l'acusat, a Santa Coloma de Farners. Segons ha explicat el processat al judici, la denunciant és tia de la seva dona i el matrimoni li va demanar si podia estar-se un temps a casa seva quan van arribar al país provinents de l'Índia. La convivència va acabar a finals d'octubre. Segons la fiscalia, quan ja no vivien plegats, l'home va demanar a la víctima que anés a casa seva a ajudar-lo amb les tasques domèstiques perquè s'havia trencat el braç. Quan la dona hi va anar a finals d'octubre, en una data que no han pogut concretar, l'acusat li va dir que estava "molt guapa" i la va abraçar per l'esquena. "Una circumstància que no li va agradar a la víctima, que li va propinar un cop de colze a l'acusat", sosté l'acusació pública  Aleshores, sosté el fiscal, l'acusat va agafar la dona amb força pel braç, la va arrossegar cap a l'habitació i la va empènyer fent-la caure sobre el llit. Llavors, la va immobilitzar, la va despullar i la va violar. La fiscalia subratlla que el processat va fer cas omís a "la negativa de la víctima i a les empentes" per intentar treure-se'l de sobre i marxar. El fiscal apunta que la dona no va interposar denúncia perquè l'acusat l'amenaçava amb explicar-li al seu marit. Així, va aconseguir que la víctima tornés al pis el 3 de novembre. Quan la dona estava  a la cuina, la va tornar a arrossegar pels canells fins a l'habitació i la va tornar a violar. Finalment, la víctima va interposar denúncia el 15 de novembre, després que l'haguessin d'atendre a urgències de l'hospital Santa Caterina per haver-se empassat lleixiu. Un cop a urgències, va explicar als metges que s'havia volgut "autolesionar" perquè l'acusat l'havia violat.  No se'n recorda Al judici, la víctima ha assegurat que tot el que va declarar és "veritat" però que actualment ja no recorda res. També ha dit, en un moment de la declaració, que té fills i no vol "més problemes". Tot i la insistència del fiscal, la dona no ha reconegut en cap moment que hagués estat víctima de violació. Sí que ha recordat que li va explicar al seu marit a l'hospital i que ell es va "enfadar molt". El marit ha relatat que els dies previs a la ingesta del lleixiu la seva dona estava "nerviosa" i "estranya" però no li havia dit res del que havia passat. També ha apuntat que el processat intentava convèncer la víctima perquè tornés a casa seva dient-li que tenia fotografies i vídeos i que ho faria "viral". "Només em va dir que l'havia violat i que l'amenaçava, però no sé quants cops", ha exposat el marit.  Els perits que han valorat la credibilitat de la víctima han assegurat que no hi ha cap indici de fabulació i que els hi va explicar les dues violacions "amb detall". A més, també han apuntat que tenia reaccions "posttraumàtiques" i molta por a què la seva família la repudiés. "L'agressor li deia que ella sabia que en la seva cultura no tindria el suport de la seva família", han explicat.  L'acusat, per contra, ha negat les acusacions. Ha afirmat que van tenir relacions sexuals consentides i argumenta que la víctima el va acabar denunciant com a excusa quan el seu marit es va assabentar de la relació clandestina.  La fiscalia l'acusa de dos delictes d'agressió sexual amb penetració i sol·licita 16 anys de presó, 10 anys de llibertat vigilada i que no es pugui apropar ni comunicar-se amb la víctima durant 5 anys. Com a indemnització, sol·licita 6.000 euros. La defensa demana l'absolució. El judici, que s'ha fet a la secció quarta de l'Audiència de Girona, ha quedat vist per a sentència.

Summary: Jutgen un acusat que s'enfronta a 16 anys de presó per violar dos cops una dona a Santa Coloma de Farners


Els concerts de Metronomy a Razzmatazz de Barcelona i a La Riviera de Madrid s'ajornen al mes de setembre, ha informat Primavera Tours. Metronomy actuava la setmana que ve les dues ciutats i s'ha posposat per la crisi del coronavirus al 8 de setembre a Madrid i al 9 a Barcelona a les mateixes sales. Les entrades ja adquirides seran vàlides per a les noves dates. Aquelles persones que no puguin o no desitgin acudir a les noves dates, han explicat els organitzadors, poden sol·licitar la devolució de les entrades des d'aquest dijous fins el 27 de març.

Summary: Els concerts de Metronomy a Barcelona i a Madrid s'ajornen a setembre


La portaveu del PSOE al Congrés, Margarita Robles, ha demanat al govern espanyol que "deixi d'amargar-se darrera les togues" i de "passar la patata calenta a l'oposició" i aclareixi als ciutadans si pensa aplicar l'article 155 de la Constitució. Robles critica que el PP "no ha fet res en tres anys" per evitar la crisi política de Catalunya i recorda que "la competència exclusiva" d'aplicar aquest article (que suspèn competències autonòmiques en favor de l'Estat) és del govern espanyol. "Demanem a Rajoy que es deixi d'ambigüitats i aclareixi si pensa fer aquest pas o no perquè hem de saber què vol fer", ha declarat Robles. Dins del PSOE, dilluns hi va haver declaracions creuades i, en part, contradictòries sobre la posició del partit respecte l'aplicació d'aquest article. Finalment, fonts de Ferran van dir que "no es plantejava" l'aplicació d'aquesta mesura. Aquest dimarts, Robles ha dit que el PSOE no entrarà a valorar aquesta opció fins que l'executiu de Rajoy expliqui els seus plans.

Summary: El PSOE demana al govern espanyol que "deixi d'amagar-se darrera les togues" i aclareixi si pensa aplicar el 155


Els eurodiputats d’ERC, Josep Maria Terricabras i Jordi Solé, i el del PDeCAT, Ramon Tremosa, han denunciat aquest dijous a Brussel·les que “el govern espanyol té previst precintar els col·legis destinats a la votació i assumir les competències d’educació que té delegades la Generalitat per evitar que a Catalunya se celebri un referèndum d’independència. En una pregunta a la Comissió Europea, Terricabras, Solé i Tremosa demanen si “precintar col·legis electorals és una pràctica compatible amb el principi democràtic”. Els tres eurodiputats catalans també pregunten a l’executiu comunitari si ho considera “una violació del valor de la democràcia”. Terricabras, Solé i Tremosa apel·len als articles 2 i 7 dels tractats europeus que consagren “el respecte de la dignitat humana, la llibertat, la democràcia, la igualtat, l’estat de dret i els drets humans” com a valors fonamentals de la UE i preveuen que Brussel·les pugui intervenir en cas de “risc clar de violació greu per part d’un estat membre”. “Considera la Comissió Europea que l’amenaça de precintar col·legis electorals per evitar la celebració d’un referèndum és una violació del valor de democràcia consagrat en l’article 2 del Tractat i, per tant, raó suficient perquè, en cas de materialitzar-e l’amenaça, s’activi el mecanisme previst en l’article 7 contra el Regne d’Espanya”, pregunten.

Summary: ERC i el PDeCAT denuncien a Brussel·les que “el govern espanyol té previst precintar els col·legis”


L'activista cultural Marta Tatjer ha mort als 76 anys. Nascuda a Barcelona el 1943, va estudiar Belles Arts abans d'entrar a treballar a l'Ajuntament de Barcelona els anys previs a la democràcia, el 1977. Des del consistori va començar a col·laborar en la preparació de les festes urbanes, especialment, la revetlla de Sant Joan i de les festes de la Mercè fins que va esdevenir responsable del Servei de Festes i Tradicions. Va ser directora del festival Grec entre el 1886 i el 1987, després d'una primera etapa bicèfala entre Joan Maria Gual i Josep Anton Codina.  L'alcaldessa de Barcelona, Ada Colau, l'ha recodada com una "ment inquieta enamorada de Bacelona" i assegura que va tenir un paper importantíssim en la creació del caràcter "obert i dinàmic a la ciutat". De la seva banda, el comissionat de Cultura, Joan Subirats, ha recordat que ella mateixa es definia com una "agitadora cultural" i que va esdevenir fidel a aquesta idea.

Summary: Mor l'activista cultural Marta Tatjer, exdirectora del festival Grec


Els Mossos d'Esquadra han detingut aquest dijous un conductor de 20 anys i de nacionalitat francesa com a suposat autor d'un delicte contra la seguretat viària per conduir sota els efectes de l'alcohol i de forma temerària. L'arrestat va provocar dos accidents de trànsit a la Jonquera (Alt Empordà), el primer amb un motorista i el segon amb un altre cotxe. Els Mossos van rebre l'alerta del primer sinistre però, quan la patrulla de trànsit va arribar al lloc, només hi van trobar la motocicleta. L'altre vehicle havia fugit del lloc. Immediatament, els agents van iniciar la recerca del vehicle evadit. Poc després, una altra patrulla de la Jonquera es va trobar amb un altre accident a la N-II al  punt quilomètric 779,9  en el qual havien col·lidit dos turismes.  En arribar al lloc, els mossos van comprovar que un dels vehicle implicats coincidia plenament amb la descripció del cotxe que s'estava buscant com a responsable del primer accident amb la moto.   Els Mossos van observar que el conductor del vehicle que havia provocat els dos accidents presentava símptomes evidents de trobar-se sota els efectes de begudes alcohòliques. En la prova d’alcoholèmia va donar positiu, amb una taxa d'alcohol que superava el doble de la permesa. Els agents el van detenir i van immobilitzar el vehicle.   El detingut, sense antecedents, va passar el dia 19 de juliol a disposició de jutjat d'instrucció en funcions de guàrdia de Figueres i va sortir en llibertat provisional.

Summary: Detenen un conductor begut que va provocar dos accidents a la Jonquera


El primer secretari del PSC, Miquel Iceta, s'ha mostrat molt satisfet de la reunió entre el president del govern espanyol, Pedro Sánchez, i el president de la Generalitat, Quim Torra, a la Moncloa. "El més rellevant de la trobada d'avui és constatar que mantenir la independència com a objectiu de fons no impedeix poder dialogar i acordar", ha volgut ressaltar Iceta. "Fa massa temps que no s'estava produint un diàleg normalitzat i sincer entre institucions catalanes i espanyoles. Ara cal que impulsem aquest diàleg fent lliure el camí de les comissions bilaterals i mixtes per la resolució de problemes concrets", ha continuat el primer secretari del PSC, que aposta per reunir les comissions "com més aviat millor". "Si n'hi hagués alguna abans de vacances seria molt feliç", ha reflexionat en veu alta Iceta, que no ha desaprofitat l'ocasió per llençar un dard contra "els professionals de la crispació" –ha citat concretament Cs i la CUP- que havien criticat la trobada Sánchez-Torra abans de produir-se i "només busquen el conflicte i dificultar l'entesa".  "L'intent d'impedir el diàleg inhabilita Rivera com a governant", ha sentenciat el primer secretari del PSC. "Lidera un dels partits que prefereix la tensió i l'absència de diàleg a una trobada sincera. La política està per resoldre els problemes i no per atiar els conflictes", ha recordat Iceta. "Aquestes formacions ens trobaran al davant denunciant actituds que no porten enlloc i que dificulten la necessària solució del problema", ha insistit el primer secretari del PSC. Segons Iceta, la trobada entre Pedro Sánchez i Quim Torra és el "punt d'inici" d'un diàleg necessari entre els dos governs després de "massa temps de problemes i greuges". "Això no vol dir que les diferències de fons no es mantinguin i siguin profundes. Però tot plegat no ha impedit que s'hagi celebrat una trobada entre els dos presidents", ha comentat Iceta, que d'altra banda s'ha mostrat prudent i no ha volgut posar data a una nova trobada entre Sánchez i Torra.  "Crec que primer s'haurien de posar en marxa les comissions bilaterals i donar els primers fruits. Estem en un moment propici, la feina pendent és moltíssima", ha afirmat el primer secretari del PSC. "Després, quan fos útil, hi podria haver una nova reunió entre presidents", ha avançat Iceta.  Un "error" no convidar Felip VI Paral·lelament, el primer secretari del PSC ha estat interpel·lat sobre la negativa de la Generalitat a convidar el rei Felip VI al primer aniversari dels atemptats de Barcelona i Cambrils. "No convidar el Rei o entestar-se amb una actitud d'enfrontament amb el cap de l'Estat és un error avui, ahir i ho serà en el futur", ha volgut deixar clar Iceta. "Crec que va en contra i ofèn el sentiment d'una part significativa dels catalans i d'una gran majoria d'espanyols. És un clar error", ha conclòs el líder del PSC.

Summary: Iceta, satisfet de la reunió Sánchez-Torra: "Mantenir la independència com a objectiu no impedeix poder dialogar"


La primera Biennal Internacional de Quartets de Barcelona celebrada a L'Auditori, entre el 17 i el 20 de setembre, ha aconseguit una ocupació mitjana del 91% i ha exhaurit les localitats de sis dels vuit concerts. La biennal, que aposta pel patrimoni català, els músics de casa i la digitalització, ha acollit en quatre dies vuit quartets de corda, set obres de compositors catalans, tres estrenes absolutes i una nacional. A més, la Biennal s'ha pogut seguir de forma gratuïta per streaming amb la nova plataforma L'Auditori Digital. L'organització té ara la vista posada en la pròxima edició, que serà l'any 2022.  Durant quatre dies, matí i tarda, els quartets Casals, Modigliani, Marmen, Cosmos, Diotima i Dalia han desfilat pels escenaris de la Sala 2 Oriol Martorell i la Sala 4 Alicia de Larrocha per interpretar música d'autors actuals i de tots els temps. Amb l'accent posat en els compositors catalans, han interpretat la música de figures consagrades com Eduard Toldrà i Robert Gerhard. També hi han sonat quartets de cinc dels creadors actuals més destacats, com Raquel García-Tomás i Jordi Cervelló, i s'han estrenat obres d'Hèctor Parra, Josep Soler i Luis Codera Puzo. La primera edició del festival s'ha volgut fixar en la figura de Franz Joseph Haydn, a qui s'han dedicat els quatre concerts matinals, i també s'han interpretat obres de Ludwig van Beethoven, Claude Debussy i Dmitri Xostakóvitx. Es tracta d'una iniciativa del Quartet Casals cocomissariada amb L'Auditori de Barcelona i amb el patrocini del Departament de Cultura i de la Diputació de Barcelona. Hi col·laboren l'Institut Ramon Llull i L'Atlàntida de Vic.

Summary: La Biennal de Quartets aconsegueix una ocupació mitjana del 91% i exhaureix les localitats en sis dels vuit concerts


El Departament de Territori i Sostenibilitat i l'Observatori del Paisatge han coeditat el Catàleg de paisatge de les Comarques Centrals en forma de llibre. Es tracta d'una eina de suport a la planificació territorial, però que també serveix per conèixer el territori més a fons. El llibre combina text amb fotografies i mapes i s'estructura en blocs amb els aspectes generals del paisatge del territori -com la història, els valors o la natura-, així com les amenaces i oportunitats. Com a novetat, també es destaca la Catalunya Central a partir de les seves singularitats. En el catàleg s'identifiquen 27 unitats de paisatge, de l'Alt Gaià fins a les Valls de l'Anoia, passant per les Guilleries o el Montseny. També es pot consultar via web.  Una de les novetats de la publicació és la inclusió d'elements que donen caràcter al paisatge com els mosaics agroforestals del Berguedà i el Solsonès, el paisatge de pedra seca, les colònies industrials i mineres i les fàbriques de riu del Llobregat i del Ter, el patrimoni romànic o infraestructures com l'Eix Transversal.  El catàleg és un document de caràcter tècnic creat per la Llei 8/2005 de protecció, gestió i ordenació del paisatge de Catalunya, que determina la tipologia dels paisatges de cada zona, els seus valors i estat de conservació, els objectius de qualitat que han de complir i les propostes per assolir-los.  És el sisè catàleg que es publica després dels de les Terres de Lleida, el Camp de Tarragona, les Terres de l'Ebre, les Comarques Gironines i la Regió Metropolitana de Barcelona.

Summary: Territori i l'Observatori de Paisatge publiquen el catàleg de paisatge de les Comarques Centrals en format llibre


El Departament de Benestar Social i Família destinarà aquest estiu 2,6 MEUR per becar a 9.500 infants en risc de vulnerabilitat que, d'una altra manera, no podrien tenir accés a activitats de lleure per gaudir d'un "estiu diferent". La consellera Dolors Bassa defensa que cal garantir que "qualsevol infant tingui la mateixa oportunitat, visqui on visqui i sigui d'on sigui" per gaudir d'un estiu de lleure i educatiu. Les xifres per aquest 2016, de fet, suposen un augment important respecte a l'any anterior. El govern hi destinarà mig milió d'euros més, que permetrà arribar a uns 1.200 infants més, en diferents programes d'activitats. La inversió es destina a l'obertura durant l'estiu dels centres oberts, al programa 'Jugar i Llegir' per a la promoció d'hàbits saludables, al programa d'activitats 'L'estiu és teu' que promou la Generalitat i als programes que promouen diferents entitats de lleure per a infants i adolescents.

Summary: El Govern destina 2,6 MEUR a beques perquè 9.500 infants en risc de vulnerabilitat facin activitats de lleure a l'estiu


Ferrocarrils de la Generalitat renovarà la sala de màquines del Funicular de Sant Joan a partir del 2 de novembre i fins el dia 16 de març de 2018. Durant aquest període, el funicular estarà fora de servei mentre es duguin a terme els treballs de renovació. Concretament, Ferrocarrils canviarà tot l'accionament principal de la infraestructura instal·lant un sistema nou format per una politja, una contrapolitja, un reductor, un sistema de fre i un motor trifàsic. La nova instal·lació també contempla la renovació de tot l'aparell elèctric associat al sistema, així com la de la sala de control del funicular. També se substituiran les politges de la via. A través d'un comunicat, Ferrocarrils assenyala que les actuacions, amb una inversió de 2,2 MEUR, han de permetre millorar els estàndards de qualitat del funicular i minimitzar el nombre d'aturades o d'avaries en el servei habitual.  Ferrocarrils aprofitarà aquests mesos per dur a terme també els treballs de revisió periòdica anual i de manteniment que s'ha de realitzar a les instal·lacions i al material mòbil.  Tant el Cremallera com els Funiculars de Montserrat (Sant Joan i Santa Cova) han experimentat  en els darrers anys un creixement constant i continuat en el nombre de visitants. De fet, a dia d'avui, ja s'ha arribat al milió de viatgers a l'explotació, una xifra que s'assolia tradicionalment al desembre. La xifra representa un increment d'un 25% més que l'any passat. Segons expliquen a través del comunicat, un dels factors clau en l'augment de visitants ha estat la recuperació del turisme interior de proximitat.

Summary: Ferrocarrils inverteix 2,2 MEU en renovar la sala de màquines del Funicular de de Sant Joan de Montserrat


El PDeCAT es presentarà a les eleccions al Parlament de 21-D. Així ho ha explicat la coordinadora general de la formació, Marta Pascal, després de la reunió del Comitè Nacional, aquest dilluns al llarg del matí i migdia. En un contacte amb la premsa posterior, Pascal ha emplaçat les forces sobiranistes a buscar "la millor fórmula per respondre al 155". En aquesta línia, la coordinadora general del PDeCAT ha subratllat que les forces sobiranistes tenen l'objectiu de treure una majoria absoluta que permeti dir a l'Estat que no accepten el "plebiscit que ha convocat sobre el 155". A més, Pascal ha assegurat que el president de la Generalitat, Carles Puigdemont, "comparteix" la decisió del PDeCAT de presentar-se al 21-D. "Senyor Rajoy, ens veurem a les urnes", ha sentenciat la coordinadora del PDeCAT, que veu les eleccions com una "oportunitat" per defensar el país. "La societat de cap manera està disposada a perdre tot el que té i ha construït", ha afegit Pascal.

Summary: El PDeCAT es presentarà a les eleccions del 21-D i s'emplaça a buscar "la millor fórmula per respondre al 155"


Entitats ecologistes, veïnals i socials han criticat aquest dijous durament l'Ajuntament de Barcelona per suposadament incomplir el seu compromís de tendir al residu zero i reduir l'activitat de la incineradora Tersa del Besòs, a més d'"enganyar" amb la nova empresa pública energètica Barcelona Energia, que s'alimenta bàsicament d'aquesta incineradora i no pas d'energia verda. En un manifest titulat 'Gat per llebre', una trentena d'entitats de Barcelona, l'àrea metropolitana i tot Catalunya s'han oposat al fet que l'empresa elèctrica pública de la ciutat s'alimenti en més d'un 98% de l'energia produïda pels residus cremats amb gas natural a la incineradora del Besòs. Les entitats recorden que el compromís electoral de Barcelona en Comú era tendir a la reducció de residus, i creuen que comprar electricitat a la incineradora va en contra d'aquest objectiu, ja que quants més residus s'incinerin, més electricitat es produirà. Però encara critiquen més que l'equip de govern qualifiqui d'energia "verda" la procedent de la incineradora del Besòs, que ells qualifiquen de "negra", ja que amb un combustible fòssil com el gas natural es cremen milers de tones de residus urbans domiciliaris, cosa que produeix contaminació atmosfèrica. De fet, també desconfien del consistori per no deixar-los participar plenament en estudis de qualitat ambiental de l'aigua, el sòl i l'aire de la conca del Besòs, que des del 2009 denuncien que està molt afectada per les emissions de quatre plantes situades al Fòrum. Segons els seus càlculs, les quatre plantes emeten un 30% del total d'òxids de nitrogen que emet el trànsit rodat a la ciutat de Barcelona. Per tot això, demanen que es paralitzi la compra d'electricitat a aquesta planta de Tersa per part de Barcelona Energia i que l'empresa pública la compri a altres distribuïdores i comercialitzadores que garanteixen un origen renovable de l'energia. També demanen que es tendeixi a l'eliminació de residus, prioritzant la reducció, reutilització, recuperació i reciclatge, abans de l'abocament i, finalment, la incineració. Per això, demanen una llei catalana que no primi la incineració, per la qual actualment es paguen 17 euros per tona, mentre que per abocar es paguen 35 euros per tona. Jordi Vives, periodista i portaveu de la campanya, ha recordat que prop del 99% dels 200.000 megawhats/hora que comprarà Barcelona Energia procediran de la incineradora, i creu que això s'ha d'informar als equipaments municipals que utilitzaran aquesta electricitat i a les futures 20.000 famílies que també en rebran.  Per la seva banda, Silvina Frucella, d'Aire Net, ha criticat durament la gestió i opacitat de Tersa i el "silenci còmplice" de l'Ajuntament, amb la tinent d'alcalde d'Ecologia, Janet Sanz, al capdavant, per les dificultats en controlar les emissions i els seus efectes en l'entorn, que es calcula que abasta uns 5 quilòmetres al seu voltant i fins a 200.000 veïns. De fet, Frucella assegura que alguns estudis apunten a possibles efectes en la salut de la ciutadania, i assegura que l'últim informe de l'Agència de Salut Pública de Barcelona no és concloent per falta de dades, però no descarta el 100% un possible efecte cancerós d'algunes d'aquestes emissions. Per tot això, han portat el cas a la Fiscalia de Medi Ambient i això ha provocat algunes rectificacions a Tersa. Frucella ha assegurat que "no existeix la màgia" de portar residus a una incineradora i no generar contaminació. Segons ella, la planta de Tersa genera cada any 15.000 tones de cendres i 60.000 d'escòries. Les entitats també critiquen que el futur tanatori amb crematori de Sant Adrià del Besòs no tingui la tecnologia més innovadora per reduir i pràcticament eliminar les emissions contaminants, així com el fet que es prevegin milers de pisos nous a la zona que patiran els efectes dels quatre focus emissors que ja existeixen. Entre les entitats signants del manifest destaquen la Plataforma Metropolitana Aire Net, la FAVB, la Xarxa Sobirania Energètica, entitats ecologistes i veïnals de Barcelona, el seu entorn metropolità i altres punts de Catalunya. A les 7 d'aquest dijous a la tarda han convocat una manifestació davant del Museu Blau del Fòrum per exigir respostes a les seves demandes.

Summary: Ecologistes i veïns critiquen Colau per "enganyar" amb l'elèctrica pública perquè usa "energia negra" d'incineradora